Ego Galterus dominus de Rocha Vannelli, domicellus, notum facio presentes litteras inspecturis, quod ego, laude et assensu et spontanea voluntate Margarete, uxoris mee, venerabili patri Girardo, Dei gratia Eduensi episcopo, villam de Brin quam ab ipso episcopo teneo in feodum, pignori obligavi pro quingentis et quinquaginta libris Divionensium, quas idem episcopus de mandato meo et dicte uxoris mee, pro me solvit Girardo dicto Chastein qui dictam villam impignoratam tenebat. Hanc autem obligationem ego et dicta uxor mea promittimus et tenemur, per juramentum nostrum super hoc prestitum a nobis, contra omnes guarantire, bona nostra mobilia et immobilia ad ferendam hujusmodi guarantiam obligantes, salvo feodo ecclesie beati Petri Flavigniacensis. In cujus rei testimonium ego et prefata uxor mea presentes litteras eidem episcopo tradidimus sigillis virorum religiosorum Johannis abbatis Flavigniacensis et Renerii abbatis Ungiacencis sigillatas. Datum anno Domini Mº CCº quinquagesimo quinto, mense julio.